Letecká snímka oblasti Area 51
**"Storm Area 51, They Can't Stop All of Us"** (slov. *„Vtrhnime do Area 51, nemôžu nás zastaviť všetkých"*) je mediálne známa udalosť na sociálnej sieti Facebook, ktorá bola naplánovaná na 20. septembra 2019. Cieľom prípadných účastníkov je vbehnúť do areálu prísne stráženej oblasti Area 51 v americkom štáte Nevada a dostať sa až k samotnej základni, kde sa údajne ukrývajú dôkazy o existencii mimozemšťanov. Akcia bola vytvorená 27. júna 2019 vysokoškolským studentom Mattom Robertsom a celou jej pointou bola len recesia. Najmä na sociálnej sieti získala značnú pozornosť a na samotnej facebookové stránke sa k jej zúčastneniu prihlásilo viac ako 2 milióny ľudí a ďalších 1,5 milióna vybralo možnosť „mám záujem". Neskôr sa autor zriekol zodpovednosti za akékoľvek ublíženie na zdraví alebo škody na majetku.

Pozadie
-------

Výstražná tabuľa na okraji areálu
Area 51 je od 50. rokov 20. storočia (v rovnakej dobe sa na tomto mieste začali testovať špionážne lietadlá U2) predmetom konšpiračných teórií týkajúcich sa mimozemšťanov a pozorovania neidentifikovateľných lietajúcich objektov. Konšpirační teoretici sa domnievajú, že sa akékoľvek dôkazy o mimozemských bytostiach a ich technológie, nachádzajú práve vnútri komplexu. Situácii moc nepomohlo ani značne oneskorené odtajnenie dokumentov CIA a priznanie existencie tejto základne, ku ktorému došlo až v roku 2013. V júni 2019 poskytol Pentagon trom členom Kongresu informácie o UFO, s ktorými sa stretli piloti námorníctva. O nevysvetliteľnom jave bol taktiež oboznámený aj americký prezident Donald Trump.

Matt Roberts prišel s nápadom vytvorenia tejto udalosti potom, čo videl podcast *Joe Rogan Experience*, dňa 20. júna 2019, kde Rogan vyspovedal informátora z Area 51, konšpiračného teoretika Boba Lazara a filmového tvorcu Jeremyho Corbella. Lazar v ňom tvrdil, že v podzemnej časti základne pracoval s mimozemskou loďou.

Udalosť
-------

Akcia bola naplánovaná na 20. septembra v čase 03:00 až 06:00 hodín pacifického štandardného času (t. j. 12:00 až 15:00 stredoeuropského času). Popis na stránke udalosti znie: „Všetci sa stretneme pri mimozemskom centre Area 51. Keď použijeme Naruto beh, môžeme byť rýchlejší ako ich guľky. Poďme sa pozrieť na tých mimozemšťanov."

Internetový mém
---------------

Autor akcie vôbec netušil, že získa obrovskú pozornosť po celom svete. Ešte 3 dni po vytvorení akcie sa chcelo zúčastniť len 40 osôb. Náhlo však získala obrovskú popularitu a už v prvej polovicu júla sa k účasti prihlásilo viac ako milión ľudí. Neunikla ani tvorbe internetových mémov. Prvé z nich začala pravdepodobne šíriť aplikácia TikTok, neskôr weby Reddit a Instagram. Priamo do diskusie pod udalosťou na Facebooku začali ľudia hromadne zverejňovať svoje vlastné mémy a ďalšie satirické príspevky.

Reakcia vlády
-------------

Dňa 10. júla hovorkyňa amerického letectva Laura McAndrewsová pre *The Washington Post* uviedla, že úradníci sú si všetkého vedomí a vydali prehlásenie: „Area 51 je otvorený výcvikový areál amerického letectva a chceme odradiť každého od pokusu vniknúť do areálu, kde cvičia americké ozbrojené síly.", pričom ďalej dodáva: „Americké letectvo je vždy pripravené chrániť vlasť a jej majetok." Hovorca Nellisovej leteckej základne uviedol, že akýkoľvek nelegálny pokus o vstup do oblasti Area 51 bude tvrdo odradený, aj za pomoci smrtiacej síly. Okrem toho FBI sleduje vývoj situácie a počet zúčastnených osôb.

Medzi 18. septembrom (07:00 PST) a 22. septembrom (20:00 PST) bude v oblasti preventívne obmedzená všetká letecká prevádzka.

Vplyv na podnikanie
-------------------

### Miestne

Majitelia podnikov v obci Rachel neďaleko základne, ktorá má len 56 obyvateľov, sa už pripravujú na septembrový príliv nadšencov. Connie Westová, spolumajiteľka motelu potvrdila zarezervovanie všetkých 13 pokojov a tiež plánuje využiť 30 hektárov svojho pozemku na kemping. Podnikateľ z Las Vegas, George Harris, chystá najať hudobné skupiny, ktoré budú hrať na každoročnom festivale *The Swarm*. Aj sám Matt Roberts o neho prejavil záujem. Dokonca aj obchod *Aliens R Us*, vzdialený 170 kilometrov od Area 51 zaznamenal zvýšenie počtu zákazníkov, ako potvrdil jeho majiteľ, Kosmic Kae.

### Celoštátne

Nie malý počet obchodov v celých Spojených štátoch začal predávať produkty, ktoré sú inšpirované touto udalosťou. Spoločnosť Budweiser, vyrábajúca pivo *Bud Light*, plánovala vydať propagačnú etiketu s motívom mimozemšťanov a sľúbila bezplatné pivo „akémukoľvek mimozemšťanovi, ktorý dokáže, že ním skutočne je", za predpokladu, že tweet firmy získa 51 000 retweetnutí. Reťazec rýchleho občerstvenia Arby's na 20. septembra chystalo predávať špeciálne menu.

Referencie
----------

1. ↑   Více než milion lidí chce proniknout do tajné Oblasti 51. *Novinky.cz*, 2019-07-17. Dostupné online.
2. ↑   Milion lidí chce vtrhnout do nevadské vojenské Oblasti 51, za mimozemšťany. *iDNES.cz*, 2019-07-16. Dostupné online.
3. ↑   Utajená vojenská Oblast 51 existuje, přiznala CIA. *Novinky.cz*, 2013-08-16. Dostupné online.
4. ↑  BRYANT, Miranda. ‘We’re watching’: Trump stokes UFO rumors during ABC News interview. *The Guardian* (Londýn: Guardian News and Media Limited), 2019-06-22. Dostupné online [cit. 2019-09-28]. ISSN 0261-3077.
5. ↑  PRIOR, Ryan. Meet the guy behind the 'Area 51' page. He's terrified of what he's created. *CNN*, 2019-07-18. Dostupné online. (po anglicky)
6. ↑  BRICE-SADDLER, Michael. Half a million people signed up to storm Area 51. What happens if they actually show?. *The Washington Post*, 2019-07-12. Dostupné online. (po anglicky)
7. ↑   *The airspace around Area 51 is being closed by the FAA ahead of the planned 'Storm Area 51' event* [online]. businessinsider.com, [cit. 2019-09-28]. Dostupné online.
8. ↑  SANTOS, Rachel. Business booms over Area 51 hype. *Wilx*, 2019-07-19. Dostupné online. (po anglicky)
9. ↑  KIM, Allen. Bud Light is offering free beer to any alien that makes it out of Area 51. *CNN*, 2019-07-18. Dostupné online.
10. ↑   Arby's plans to bring 'the meats' to viral ‘Storm Area 51' raid. *Fox10 Phoenix*, 2019-07-26. Dostupné online.

Externé odkazy
--------------

* Odkaz na facebookovú udalosť (po anglicky)

Zdroj
-----

* *Tento článok je čiastočný alebo úplný preklad článku Storm Area 51, They Can't Stop All of Us na českej Wikipédii.*